फिल्म में रानी पद्मिनी के किरदार में दीपिका बेहद खूबसूरत नजर आईं हैं। वह भव्य सैट और सुंदर कॉस्ट्यूम में रानी के किरदार को जीवंत करती सी लगती हैं। वहीं जब उनकी इज्जत पर आती है तो उनका अपनी शान के लिए अड़ना और कभी नहीं झुकना ये सब उन्हें खास बनाता है। फिल्म में दीपिका जब शांत होती हैं तो खूबसूरत रानी सी लगती हैं वहीं जब उन्हें क्रोध और गुस्सा आता है तो वह चंडी की तरह आंखें लाल किए अपनी इज्जत के लिए अडिग खड़ी रहती हैं। वहीं बात शाहिद की एक्टिंग की करें तो वह राजा रतन सिंह के किरदार में काफी जंचे हैं। उन्होंने फिल्म में राजपूतों की शान को बखूबी दर्शाया। रानी के साथ उनका प्यार और अलाउद्दीन के साथ उनकी तकरार देखते बनती है। बात करें खिलजी बने रणवीर सिंह की तो वह शानदार हैं। वह एक मुस्लिम शासक के किरदार में गजब कर गए हैं। उनके किरदार में सनक, पागलपन, वैहसीपना, मक्कारी और झक्कीपना सब देखने को मिलता है। वह जैसे अपने मन में आगे की योजना बनाते हैं। खुद में मुस्कुराते हैं और मांस को जिस अंदाज में खाते हैं वह सब रणवीर ही कर सकते हैं। इस फिल्म को देखने के बाद दर्शक रणवीर की एक्टिंग के दीवाने हो जाएंगे।